Ψήφισμα [1]

σχετικά με την πρόσβαση στην υγειονομική περίθαλψη και στα φάρμακα, με ιδιαίτερη έμφαση στις παραμελημένες νόσους

Η Κοινοβουλευτική Συνέλευση Ίσης Εκπροσώπησης,

- συνερχόμενη στο Κιγκάλι (Ρουάντα) από τις 19 έως τις 22 Νοεμβρίου 2007,

- έχοντας υπόψη το άρθρο 17, παράγραφος 1 του Κανονισμού της,

- έχοντας υπόψη τα άρθρα 177-181α της Συνθήκης περί ιδρύσεως της Ευρωπαϊκής Κοινότητας,

- έχοντας υπόψη τους κοινούς στόχους της Ευρωπαϊκής Ένωσης όπως ορίζονται στην "ευρωπαϊκή κοινή αντίληψη για την ανάπτυξη" [2],

- έχοντας υπόψη τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού (ΑΚΕ), αφενός, και της Ευρωπαϊκής Κοινότητας και των κρατών μελών αυτής, αφετέρου, που υπογράφηκε στο Κοτονού στις 23 Ιουνίου 2000 ("συμφωνία του Κοτονού") [3] και τροποποιήθηκε στο Λουξεμβούργο στις 25 Ιουνίου 2005 [4],

- έχοντας υπόψη την ανακοίνωση της Επιτροπής με τίτλο "Επιτάχυνση της προόδου που σημειώνεται όσον αφορά την επίτευξη των αναπτυξιακών στόχων της χιλιετίας — Η συμβολή της Ευρωπαϊκής Ένωσης" [5],

- έχοντας υπόψη τον αυξανόμενο ρόλο των συμπράξεων δημοσίου και ιδιωτικού τομέα στην παροχή παγκόσμιων δημοσίων αγαθών, όπως ορίζεται στην ανακοίνωση της Επιτροπής με τίτλο "Η υγεία και η μείωση της φτώχειας στις αναπτυσσόμενες χώρες" [6],

- έχοντας υπόψη την ανακοίνωση της Επιτροπής με τίτλο "Στρατηγική της ΕΕ για δράση που αφορά την έλλειψη ανθρωπίνων πόρων στον τομέα της υγείας στις αναπτυσσόμενες χώρες" (EU Strategy for Action on the Crisis in Human Resources for Health in Developing Countries — COM(2005) 642) [7],

- έχοντας υπόψη την έκθεση της Παγκόσμιας Οργάνωσης Υγείας (ΠΟΥ) του 2006 για την παγκόσμια υγεία με τίτλο "Working together for health" (Συνεργασία για την υγεία) [8],

- έχοντας υπόψη το ψήφισμα της πεντηκοστής ένατης Παγκόσμιας Συνέλευσης Υγείας (ΠΣΥ) με τίτλο "Public health, innovation, essential health research and intellectual property rights: towards a global strategy and plan of action" [9] (Δημόσια υγεία, καινοτομία, βασική έρευνα για την υγεία και δικαιώματα πνευματικής ιδιοκτησίας: προς μια παγκόσμια στρατηγική και ένα παγκόσμιο σχέδιο δράσης) που εγκρίθηκε στις 27 Μαΐου 2006,

- έχοντας υπόψη τη Σύμπραξη Ευρωπαϊκών και Αναπτυσσόμενων Χωρών για τις Κλινικές Δοκιμές (European and Developing Countries Clinical Trials Partnership — EDCTP),

- έχοντας υπόψη το έβδομο πρόγραμμα-πλαίσιο δραστηριοτήτων έρευνας, τεχνολογικής ανάπτυξης και επίδειξης της Ευρωπαϊκής Κοινότητας (2007-2013) [10], που εγκρίθηκε στις 18 Δεκεμβρίου 2006,

- έχοντας υπόψη το ψήφισμά της τής 19ης Φεβρουαρίου 2004 σχετικά με τις ασθένειες που συνδέονται με τη φτώχεια και με την αναπαραγωγική υγεία στις χώρες ΑΚΕ στο πλαίσιο του 9ου ΕΤΑ (ΑΚΕ-ΕΕ 3640/04/τελ.) [11],

- έχοντας υπόψη το ψήφισμα της τής 25ης Νοεμβρίου 2004 σχετικά με την επισιτιστική βοήθεια και ασφάλεια (ΑΚΕ-ΕΕ 3692/04/τελ.) [12],

- έχοντας υπόψη το ψήφισμα του Ευρωπαϊκού Κοινοβουλίου της 8ης Σεπτεμβρίου 2005 σχετικά με τις μείζονες και τις παραμελημένες νόσους στις αναπτυσσόμενες χώρες [13],

- έχοντας υπόψη την έκθεση της Επιτροπής Κοινωνικών Υποθέσεων και Περιβάλλοντος (ΑΚΕ-ΕΕ/100.083/07/τελ.),

Α. λαμβάνοντας υπόψη ότι η υγεία αποτελεί βασικό δικαίωμα και προϋπόθεση για την ανάπτυξη και την οικονομική ευημερία και ότι, συνεπώς, η πρόσβαση στις υπηρεσίες υγείας και στα φάρμακα πρέπει να βρίσκεται στο επίκεντρο των αναπτυξιακών πολιτικών,

Β. λαμβάνοντας υπόψη ότι η πρόσβαση στην υγειονομική περίθαλψη αποτελεί παγκόσμιο ζήτημα ασφάλειας και ανθρωπίνων δικαιωμάτων, καθώς η εμφάνιση και η επανεμφάνιση μεταδοτικών νόσων μπορούν να προκαλέσουν εκτεταμένη φτώχεια, αναπηρία, νοσηρότητα και αστάθεια και να εξαπλωθούν ταχύτατα σε ολόκληρο τον κόσμο,

Γ. λαμβάνοντας υπόψη ότι κρίνεται ανεπαρκής η έως σήμερα πρόοδος προς την επίτευξη των αναπτυξιακών στόχων της Χιλιετίας έως την ημερομηνία-στόχο του 2015, γεγονός που υπογραμμίζει την ανάγκη μεγαλύτερης προσήλωσης στην προσπάθεια επίτευξής τους,

Δ. λαμβάνοντας υπόψη ότι 27000 άνθρωποι πεθαίνουν κάθε μέρα λόγω έλλειψης πρόσβασης σε βασικά φάρμακα,

Ε. λαμβάνοντας υπόψη ότι το 25 % εκ των 10 εκατομμυρίων θανάτων παιδιών κάθε έτος οφείλεται σε ασθένειες οι οποίες μπορούν να προληφθούν μέσω εμβολιασμού,

ΣΤ. λαμβάνοντας υπόψη ότι κάθε έτος περισσότερα από 28 εκατομμύρια παιδιά χάνουν την ευκαιρία να ανοσοποιηθούν κατά τη διάρκεια του πρώτου έτους της ζωής τους,

Ζ. λαμβάνοντας υπόψη ότι, πέρα από τον φόρτο των τριών μειζόνων θανατηφόρων νόσων, δηλαδή του HIV/AIDS, της ελονοσίας και της φυματίωσης, υπάρχει μια σειρά πολλών άλλων ασθενειών που πλήττουν συνολικά, όπως εκτιμάται, 1 δισεκατομμύριο ανθρώπους — το ένα έκτο του παγκόσμιου πληθυσμού,

Η. λαμβάνοντας υπόψη ότι σε αυτές τις παραμελημένες νόσους περιλαμβάνεται η αφρικανική τρυπανοσωμίαση (νόσος του ύπνου), το έλκος Buruli, η νόσος του Chagas, ο δάγκειος πυρετός, η γαστρεντερική ελμινθίαση, η παιδική διάρροια, η λεϊσμανίαση (Kala Azar), η λέπρα, η λεμφική φιλαρίαση (ελεφαντίαση), η ογκοκέρκωση (τύφλωση των ποταμών), η σχιστοσωμίαση (πυρετός από σαλιγκάρια), το τράχωμα, καθώς και ο διαβήτης, οι ψυχικές ασθένειες και η επιληψία,

Θ. λαμβάνοντας υπόψη ότι, λόγω των περιορισμών των υφιστάμενων θεραπειών, οι παραμελημένες νόσοι προκαλούν έναν τεράστιο φόρτο αναπηρίας και φτώχειας, αλλά λαμβάνουν συγκριτικά χαμηλή ερευνητική χρηματοδότηση, μεταξύ άλλων σε επίπεδο ΕΕ,

Ι. λαμβάνοντας υπόψη ότι η έρευνα για την ανάπτυξη φαρμάκων αφορά κυρίως φάρμακα τα οποία πραγματοποιούν πωλήσεις στις ανεπτυγμένες χώρες και ασθένειες οι οποίες πλήττουν τον ανεπτυγμένο κόσμο,

ΙΑ. λαμβάνοντας υπόψη ότι χρειάζεται περισσότερη "μεταφραστική" έρευνα και ανάπτυξη, η οποία θα μετατρέψει τις επιστημονικές γνώσεις και τη βασική έρευνα σε κλινικές δοκιμές και καταχωρίσεις νέων παρασκευασμάτων,

ΙΒ. λαμβάνοντας υπόψη ότι η συλλοίμωξη από φυματίωση και HIV αποτελεί μείζονα απειλή — ωστόσο, μόλις το 0,5 % των ασθενών με HIV ελέγχονται για φυματίωση και το 7 % των ασθενών με φυματίωση ελέγχονται για HIV, γεγονός που καταδεικνύει την ανάγκη μεγαλύτερης οικονομικής ενίσχυσης και στενότερης συνεργασίας μεταξύ των προγραμμάτων και των υπηρεσιών που ασχολούνται με τις διάφορες νόσους,

ΙΓ. λαμβάνοντας υπόψη ότι είναι πολύ δύσκολο να διαγωνιστεί και να θεραπευθεί η ανθεκτική σε πολλαπλά φάρμακα φυματίωση,

ΙΔ. λαμβάνοντας υπόψη ότι τα πλαστά φάρμακα αντιπροσωπεύουν το 6-10 % της παγκόσμιας αγοράς και ότι το 25 % των φαρμάκων που καταναλώνονται στην Αφρική πιστεύεται ότι είναι πλαστά,

ΙΕ. λαμβάνοντας υπόψη ότι η πρόληψη αποτελεί τον αποτελεσματικότερο τρόπο καταπολέμησης των σεξουαλικώς μεταδιδόμενων νοσημάτων και ότι η πρόσβαση σε πληροφορίες και υπηρεσίες οικογενειακού σχεδιασμού καθώς και μητρικής και αναπαραγωγής υγείας διαδραματίζει σημαντικό ρόλο στη μείωση της φτώχειας και στην καταπολέμηση του HIV/AIDS, και αντιστρόφως,

ΙΣΤ. λαμβάνοντας υπόψη ότι, σύμφωνα με εκτιμήσεις, υπάρχει σε παγκόσμιο επίπεδο έλλειψη 4,3 εκατομμυρίων επαγγελματιών στον τομέα της υγείας, συμπεριλαμβανομένου ενός ελλείμματος 2,4 εκατομμυρίων ιατρών, νοσοκόμων και μαιών σε 57 από τις φτωχότερες χώρες του κόσμου, ένα πρόβλημα που γίνεται ακόμα πιο σοβαρό σε περιοχές της υπαίθρου,

ΙΖ. λαμβάνοντας υπόψη ότι η βελτίωση της πρόσβασης των νεαρών κοριτσιών στην εκπαίδευση και η αύξηση του ποσοστού των εργαζόμενων γυναικών στον τομέα της υγείας είναι δύο παράγοντες που ενθαρρύνουν τις γυναίκες να κάνουν χρήση των υπηρεσιών υγείας,

ΙΗ. λαμβάνοντας υπόψη ότι συχνά η παρεχόμενη βοήθεια είναι σε υπερβολικό βαθμό βραχυπρόθεσμη και ακανόνιστη, με αποτέλεσμα να μην καλύπτει τις μακροπρόθεσμες τακτικές δαπάνες του τομέα της υγείας, μπορεί να είναι περίπλοκη λόγω του μεγάλου αριθμού των εμπλεκόμενων διεθνών οργανισμών και δεν είναι πάντοτε ευθυγραμμισμένη με τις προτεραιότητες των κυβερνήσεων και τις προσπάθειες τους υπέρ της οικοδόμησης ικανοτήτων,

ΙΘ. λαμβάνοντας υπόψη ότι οι πολιτικές του Διεθνούς Νομισματικού Ταμείου (ΔΝΤ) και της Παγκόσμιας Τράπεζας δημιουργούν ενίοτε ανυπέρβλητα εμπόδια για τις φτωχές χώρες, επιβάλλοντας υπερβολικά άκαμπτους κανόνες για τις δημόσιες δαπάνες, οι οποίοι είναι ασύμβατοι με την επίτευξη των ΑΣΧ στους τομείς της υγείας, του νερού και της αποχέτευσης,

Επικέντρωση στην υγεία

1. καλεί τις χώρες ΑΚΕ να διαθέσουν το 15 % των ετήσιων δημόσιων δαπανών τους στην υγεία (δήλωση της Αμπούτζα [14]) και την ΕΕ να επιτύχει τον στόχο που έχει θέσει το Ευρωπαϊκό Κοινοβούλιο για τη διάθεση του 20 % των κονδυλίων της χρηματοδοτικής βοήθειας στην υγεία και στην εκπαίδευση·

2. τονίζει ότι τα κράτη μέλη πρέπει να τηρήσουν την υπόσχεσή τους να διαθέσουν το 0,7 % του εθνικού τους εισοδήματος ως εξωτερική βοήθεια και να διασφαλίσουν ότι η βοήθεια αυτή είναι συντονισμένη, προβλέψιμη και μακροπρόθεσμη·

3. καλεί την ΕΕ, το ΔΝΤ και την Παγκόσμια Τράπεζα να μην επιβάλλουν υπερβολικά άκαμπτους κανόνες όσον αφορά τις δημόσιες δαπάνες και να μην προωθούν ακατάλληλες μεταρρυθμίσεις της αγοράς στον τομέα των δημοσίων υπηρεσιών μέσω προϋποθέσεων για τη χορήγηση βοήθειας, τεχνικών συμβουλών και εμπορικών συμφωνιών·

4. πιστεύει ότι η υγεία πρέπει να καταλαμβάνει κεντρικότερη θέση στα έγγραφα στρατηγικής ανά χώρα (για το 10ο Ευρωπαϊκό Ταμείο Ανάπτυξης), στα έγγραφα στρατηγικής για τη μείωση της φτώχειας και στα μεσοπρόθεσμα πλαίσια δαπανών, καθώς και στους προϋπολογισμούς τους, και ότι θα πρέπει να διασφαλίσουν ότι η ανάλυση που αποτελεί την ενημερωτική βάση λαμβάνεται υπόψη για την επικέντρωση του έργου στον τομέα της υγείας·

5. τονίζει τη σημασία της εθνικής πολιτικής ηγεσίας και λογοδοσίας και ζητεί από τις κυβερνήσεις των χωρών ΑΚΕ και την Επιτροπή να διασφαλίσουν ότι στη διαμόρφωση και στην εφαρμογή των πολιτικών συμμετέχει η κοινωνία των πολιτών και οι θιγόμενες και περιθωριοποιημένες κοινότητες·

6. πιστεύει ότι τα κονδύλια της βοήθειας πρέπει να αντανακλούν τη γενική κατάσταση της υγείας και τα αποτελέσματα των χωρών, και όχι μόνο το HIV/AIDS, τη φυματίωση και την ελονοσία·

7. στηρίζει τη σύσταση που διατυπώνεται στην έκθεση για την παγκόσμια υγεία του 2006 υπέρ, αφενός, της διάθεσης του 50 % των διεθνών αναπτυξιακών ενισχύσεων που προορίζονται για τον τομέα της υγείας στα συστήματα υγείας και, αφετέρου, της χορήγησης του υπόλοιπου 50 % της χρηματοδότησης αυτής για την ενίσχυση του εργατικού δυναμικού·

8. υποστηρίζει την ανάγκη ενίσχυσης των συστημάτων υγείας στις χώρες ΑΚΕ μέσω προσεγγίσεων όπως η βελτίωση της πρόσβασης σε βασικά και κοινά φάρμακα, η μείωση της γραφειοκρατίας μέσω του εξορθολογισμού της διαχείρισης, η βελτίωση της σχέσης κόστους αποτελεσματικότητας, η ενίσχυση της αποδοτικότητας μέσω της αναδιάρθρωσης των υπηρεσιών και της αποκέντρωσης των συστημάτων υγείας, καθώς και η κατανομή των κονδυλίων με σκοπό την καλύτερη κάλυψη των αναγκών του πληθυσμού·

9. υποστηρίζει όλες τις παρεμβάσεις οι οποίες αποβλέπουν στη βελτίωση της πρόσβασης σε φάρμακα πρώτης ανάγκης, ιδίως για τις φτωχές και ευάλωτες κοινότητες των χωρών ΑΚΕ·

10. ενθαρρύνει τη θέσπιση και ενίσχυση εθνικών ρυθμιστικών πλαισίων στον τομέα της υγείας, καθώς και συστημάτων εγγύησης της ποιότητας ως μέσο εξορθολογισμού του σχεδιασμού και της εποπτείας των δραστηριοτήτων των δημοσίων και ιδιωτικών παρόχων ιατροφαρμακευτικών υπηρεσιών·

11. τονίζει ότι οι συμπράξεις δημοσίου και ιδιωτικού τομέα, οι δημόσιες συμπράξεις για την ανάπτυξη και οι εταιρικές σχέσεις Βορρά-Νότου και Νότου-Νότου μπορούν να διαδραματίσουν θετικό ρόλο στην ενίσχυση του τομέα της υγείας, ιδίως σε υπανάπτυκτες και αναπτυσσόμενες χώρες·

Πρόληψη

12. τονίζει ότι η πρόληψη των ασθενειών πρέπει να βρίσκεται στο επίκεντρο των κυβερνητικών πολιτικών, μέσω εκστρατειών εμβολιασμού, της διασφάλισης της επισιτιστικής ασφάλειας (σιτισμός) και της παροχής καθαρού πόσιμου νερού και ικανοποιητικής αποχέτευσης, μέσω προγραμμάτων ελέγχου του καπνίσματος και της κατανάλωσης οινοπνεύματος, καθώς και μέσω εκστρατειών για την υγιεινή, το ασφαλές σεξ, την προώθηση υγιεινών τρόπων ζωής και άλλων εκπαιδευτικών προγραμμάτων·

13. τονίζει ότι η ενημέρωση και τα εμβόλια είναι ο πιο αποδοτικός σε σχέση με το κόστος τρόπος πρόληψης και ελέγχου των λοιμωδών νόσων και ότι υπάρχουν σημαντικές δυνατότητες στις αναπτυσσόμενες χώρες για εκτενέστερη κάλυψη με υπάρχοντα εμβόλια, για χρήση νέων και λιγότερο χρησιμοποιούμενων εμβολίων και για καλύτερο σχεδιασμό των εμβολίων, που θα τα καθιστά πιο κατάλληλα για τις αναπτυσσόμενες χώρες·

14. ζητεί τη λήψη προληπτικών μέτρων, όπως η εκτενέστερη κάλυψη με μακράς διαρκείας εντομοαπωθητικά διχτυωτά υφάσματα κατά της ελονοσίας, η εξάλειψη των πηγών των λιμναζόντων υδάτων, η παροχή κατάρτισης για την αναγνώριση των συμπτωμάτων, η πραγματοποίηση ελέγχων φυματίωσης σε ασθενείς με HIV και το αντίστροφο, και προγράμματα για τη σεξουαλική/αναπαραγωγική υγεία και το HIV/AIDS, συνοδευόμενα από σχετικές προμήθειες·

15. ενθαρρύνει τις φαρμακευτικές εταιρείες που καταβάλλουν προσπάθειες αύξησης της πρόσβασης σε βασικά και προσιτά φάρμακα στις χώρες ΑΚΕ, με ιδιαίτερη εστίαση στις παραμελημένες νόσους·

Ικανότητες και υποδομές

16. πιστεύει ότι οι υποδομές της υγείας και οι αλυσίδες διοικητικής μέριμνας αποτελούν τον βασικό παράγοντα για τη βελτίωση των αποτελεσμάτων της υγειονομικής περίθαλψης, περιλαμβανομένου του προσωπικού, των κλινικών και των νοσοκομείων, καθώς και των διαύλων εφοδιασμού και διανομής των φαρμάκων και των εμβολίων·

17. ζητεί να καταβληθούν νέες προσπάθειες για την αποκατάσταση, την οικοδόμηση και την ενίσχυση των συστημάτων υγείας, μέσω της αύξησης των ετήσιων προϋπολογισμών και με τη βοήθεια της ΕΕ, προκειμένου να βελτιωθεί η πρόσβαση σε ποιοτικές υπηρεσίες, διαγνωστικές υπηρεσίες, εμβόλια και φάρμακα, ιδίως για τους φτωχούς και τις ομάδες κινδύνου·

18. επικροτεί τις προσπάθειες παγκόσμιων συμπράξεων στον τομέα της υγείας, όπως η Παγκόσμια Συμμαχία για τα Εμβόλια και την Ανοσοποίηση (GAVI) και το παγκόσμιο ταμείο για την καταπολέμηση του HIV/AIDS, της φυματίωσης και της ελονοσίας (GFATM), με σκοπό την υποστήριξη της ενδυνάμωσης των συστημάτων υγείας στις αναπτυσσόμενες χώρες·

19. ζητεί την ανάληψη πρωτοβουλιών για την παροχή ταχύτερης τοπικής πρόσβασης σε κατάλληλες διαγνωστικές υπηρεσίες, σε ασφαλή, προσιτά και επαρκή φάρμακα, σε ασφαλείς μεθόδους συλλογής αίματος καθώς και με σκοπό τη διασφάλιση της επάρκειας αίματος, σε συνδυασμό με την παροχή σχετικής κατάρτισης, τεχνικής ενίσχυσης και υποδομών, μεταξύ άλλων σε αγροτικές περιοχές, και τονίζει το πόσο σημαντικό είναι να διασφαλιστεί ότι όλα τα προγράμματα ανοσοποίησης αποτρέπουν την επαναχρησιμοποίηση του ιατρικού εξοπλισμού·

20. επισημαίνει ότι η συλλογή αξιόπιστων δεδομένων και η παρακολούθηση βασικών παραμέτρων της υγείας επιτρέπουν την ανάπτυξη βασισμένων σε στοιχεία πολιτικών που μπορούν να είναι πιο αποτελεσματικές·

21. στηρίζει το έργο του προγράμματος προεπιλογής της ΠΟΥ για την αξιολόγηση και την προμήθεια νέων βασικών φαρμάκων και την ενίσχυση της οικοδόμησης ικανοτήτων·

22. χαιρετίζει την ανακοίνωση της Επιτροπής σχετικά με μια στρατηγική της ΕΕ για δράση που αφορά την έλλειψη ανθρώπινων πόρων στον τομέα της υγείας στις αναπτυσσόμενες χώρες και ζητεί την ενίσχυση των μέτρων σε αυτόν τον τομέα· επαναλαμβάνει την ανάγκη να αναπτυχθούν καλύτερες συνθήκες εργασίας, ευκαιρίες κατάρτισης και σταδιοδρομίας για το ιατρικό προσωπικό, καθώς και κίνητρα παραμονής, συμφωνίες αδελφοποίησης και προγράμματα ανταλλαγών·

23. προτρέπει τις κυβερνήσεις των χωρών ΑΚΕ να καταστήσουν την κοινωνία πιο δίκαιη μέσω της επιδίωξης της ισότητας των φύλων στους τομείς της υγείας και της εκπαίδευσης, καθώς και όσον αφορά το καθεστώς απασχόλησης και να ενισχύσουν την κοινωνική θέση και την αυτονομία των γυναικών, εστιάζοντας στις γυναίκες και τα κορίτσια στο πλαίσιο της ανάπτυξης των ανθρωπίνων πόρων και των ευκαιριών σταδιοδρομίας στον τομέα της υγείας·

24. ενθαρρύνει την ΕΕ να αναπτύξει και να εφαρμόσει έναν ευρωπαϊκό κώδικα συμπεριφοράς για τη δεοντολογική πρόσληψη επαγγελματιών του τομέα της υγείας και να στηρίξει τη θέσπιση ενός παγκόσμιου κώδικα με σκοπό την αποτροπή της "διαρροής εγκεφάλων" από αναπτυσσόμενες προς ανεπτυγμένες χώρες· πιστεύει ότι η κοινοτική και η διεθνής ενίσχυση πρέπει να διασφαλίζουν τη μακροπρόθεσμη χρηματοδότηση των ανθρωπίνων πόρων ως επένδυση στα συστήματα υγείας·

25. πιστεύει ότι οι επενδύσεις στην ύδρευση, την αποχέτευση και τις υποδομές, καθώς και η ευαισθητοποίηση όσον αφορά το γεγονός ότι η υγεία, το καθαρό νερό, η αποχέτευση και η υγιεινή αλληλοσυνδέονται, έχουν καίρια σημασία για την καταπολέμηση των μεταδιδόμενων διά του ύδατος νόσων και για την επιτυχή λειτουργία των συστημάτων υγειονομικής περίθαλψης·

Έρευνα και ανάπτυξη

26. επιδοκιμάζει την έγκριση του ψηφίσματος της Παγκόσμιας Συνέλευσης Υγείας σχετικά με τη δημόσια υγεία, την καινοτομία, τη βασική έρευνα για την υγεία και τα δικαιώματα πνευματικής ιδιοκτησίας, η οποία ανοίγει τον δρόμο για τον καθορισμό των αναγκών και των προτεραιοτήτων της έρευνας στον τομέα της υγείας για τις αναπτυσσόμενες χώρες·

27. επιδοκιμάζει την ένταξη των παραμελημένων νόσων στο έβδομο πρόγραμμα-πλαίσιο έρευνας της ΕΕ και την έμφαση που δίνεται στη μεταφραστική έρευνα εντός του προγράμματος αυτού· καλεί την Επιτροπή να στηρίξει ινστιτούτα τα οποία είναι πρόθυμα να συνεργαστούν με πρωτοβουλίες δημόσιας υγείας που εστιάζονται σε αυτούς τους τομείς και να εγγυηθούν ότι τα νέα φάρμακα που προκύπτουν από έρευνες που χρηματοδοτούνται από δημόσιους πόρους θα εξακολουθήσουν να είναι προσιτά σε όλους·

28. επισημαίνει ότι αυτή η ενισχυμένη πολιτική δέσμευση στο κοινοτικό και στο διεθνές επίπεδο πρέπει πλέον να συνοδευτεί από αντίστοιχη μακροπρόθεσμη χρηματοδοτική στήριξη και στενότερη συνεργασία μεταξύ των χωρών εταίρων, του ακαδημαϊκού χώρου και της βιομηχανίας, ώστε να σημειωθεί πρόοδος όσον αφορά την ανάπτυξη νέων διαγνωστικών εργαλείων και ασφαλών και αποτελεσματικών φαρμάκων·

29. αναγνωρίζει τον ρόλο της EDCTP στην οργάνωση κλινικών δοκιμών για νέα φάρμακα και εμβόλια προσαρμοσμένα στις τοπικές, κλινικές, ηθικές και κοινωνικές συνθήκες των χωρών όπου ενδημούν οι νόσοι και ζητεί τη διεύρυνση των δραστηριοτήτων της EDCTP ώστε να συμπεριληφθούν και άλλες παραμελημένες νόσοι, καθώς και πρόσθετες φάσεις της κλινικής ανάπτυξης (φάσεις I και IV)·

30. ζητεί τη διενέργεια πιο εξειδικευμένων ως προς το φύλο κλινικών δοκιμών φαρμάκων· τονίζει την ανάγκη να ενισχυθεί η ευαισθητοποίηση των ιατρικών ερευνητών όσον αφορά τους διαφορετικούς τρόπους ζωής και συνθήκες διαβίωσης των γυναικών και των ανδρών, έτσι ώστε η παράμετρος αυτή να λαμβάνεται υπόψη κατά την ανάπτυξη νέων φαρμάκων και εμβολίων·

31. τάσσεται υπέρ της ενίσχυσης της τοπικής έρευνας, των τοπικών κλινικών δοκιμών και των τοπικών ικανοτήτων παραγωγής, περιλαμβανομένης της ανάπτυξης περιφερειακών και εθνικών βιομηχανιών παραγωγής κοινών φαρμακευτικών προϊόντων σε περιοχές που πλήττονται από συγκεκριμένες ασθένειες και της ανάπτυξης ολοκληρωμένων προγραμμάτων, από τον εντοπισμό νέων ασθενειών έως την ανάπτυξη και παραγωγή νέων φαρμάκων, και ζητεί τη διενέργεια έρευνας που θα περιλαμβάνει επιχειρησιακή έρευνα και έρευνα για τα συστήματα υγείας, στοχεύοντας στην αποτελεσματικότερη εφαρμογή των παρεμβάσεων και λαμβάνοντας υπόψη πολιτιστικά ζητήματα που αφορούν τη συνταγογράφηση, τη χρήση, την πρόσβαση, τη διάθεση σε προσιτές τιμές και τη διανομή των φαρμάκων·

32. ζητεί την προώθηση σειράς μέτρων για τη βελτίωση της πρόσβασης και της διάθεσης των φαρμάκων σε προσιτές τιμές, μεταξύ των οποίων οι κλιμακωτές τιμές, οι δωρεές και οι εκπτώσεις, τα βραβεία καινοτομίας, οι εκπτώσεις φόρου, τα κίνητρα, οι εκ των προτέρων δεσμεύσεις προμήθειας εμβολίων και οι εκ των προτέρων δεσμεύσεις εξασφάλισης αγοράς για τα εμβόλια, βάσει των οποίων οι δωρητές αναλαμβάνουν συγκεκριμένη δέσμευση να επιχορηγήσουν την αγορά εμβολίων που τηρούν ορισμένα προσυμφωνημένα πρότυπα, καθώς και η μεταφορά τεχνολογίας και εμπειρογνωμοσύνης παρασκευής στις χώρες όπου ενδημούν οι νόσοι·

33. επικροτεί καινοτόμες προσεγγίσεις όπως οι εκ των προτέρων δεσμεύσεις προμήθειας για την επιτάχυνση της ανάπτυξης και της αναβάθμισης της παραγωγής φαρμάκων και εμβολίων για τον αναπτυσσόμενο κόσμο·

34. πιστεύει ότι ο έλεγχος και η καταχώριση των φαρμάκων πρέπει να συνάδει με τις προτεραιότητες των χωρών όπου οι νόσοι είναι ενδημικές και να συνοδεύονται από ειδικές διαδικασίες για την καλύτερη εκτίμηση του λόγου "κίνδυνος-όφελος" των φαρμάκων για τις παραμελημένες νόσους·

35. πιστεύει ότι οι συμπράξεις δημόσιου-ιδιωτικού τομέα για την ανάπτυξη (ΣΔΙΤΑ) προσφέρουν ένα επιτυχημένο μοντέλο για την οικοδόμηση συνεργασιών μεταξύ των φαρμακευτικών εταιρειών και της δημόσιας έρευνας, προκειμένου να αναπτυχθούν καινοτόμες θεραπείες και να ενισχυθεί η οικοδόμηση ικανοτήτων·

36. υπενθυμίζει το δικαίωμα των αναπτυσσόμενων χωρών να χρησιμοποιούν τις δυνατότητες ευελιξίας που τους παρέχει η συμφωνία για τα δικαιώματα πνευματικής ιδιοκτησίας στον τομέα του εμπορίου (TRIPS), ιδίως στους μη επικερδείς τομείς που δεν εμπίπτουν στην αγορά του Οργανισμού Οικονομικής Συνεργασίας και Ανάπτυξης (ΟΟΣΑ), διατηρώντας παράλληλα κίνητρα μέσω της προστασίας της πνευματικής ιδιοκτησίας και αντιμετωπίζοντας ρυθμιστικά ζητήματα που σχετίζονται με την καταχώριση και την εμπορία φαρμάκων· πιστεύει ότι τα δικαιώματα αυτά μπορούν να φανούν χρήσιμα σε διαμάχες για την αδειοδότηση νέων φαρμάκων και για τα δικαιώματα πνευματικής ιδιοκτησίας με τη φαρμακευτική βιομηχανία όταν διακυβεύονται ζητήματα υγείας ανώτερου δημοσίου συμφέροντος·

37. υπογραμμίζει το πρόσφατο παράδειγμα της εκμετάλλευσης από τη Βραζιλία όλων των ευκαιριών που προσφέρει η συμφωνία TRIPS όσον αφορά την υποχρεωτική αδειοδότηση των φαρμάκων και άλλες πτυχές που άπτονται των δικαιωμάτων πνευματικής ιδιοκτησίας·

38. εκφράζει την ιδιαίτερη ανησυχία της για το γεγονός ότι ορισμένες κυβερνήσεις χωρών ΑΚΕ επιβάλλουν τέλη, εισαγωγικούς δασμούς και φόρους επί ενεργών φαρμακευτικών συστατικών, τελικών φαρμακευτικών προϊόντων και εμβολίων, με αποτέλεσμα οι φτωχές κοινότητες να μην διαθέτουν την οικονομική δυνατότητα να προμηθεύονται φάρμακα· καλεί την Ευρωπαϊκή Επιτροπή να ερευνήσει το ζήτημα και να ενθαρρύνει τις κυβερνήσεις να καταργήσουν τους φόρους αυτούς·

39. τονίζει τη σημασία της τήρησης των φαρμακευτικών αγωγών που συστήνονται προκειμένου να περιορίζεται η ανθεκτικότητα και της επιδίωξης, όποτε είναι δυνατόν, συντομότερων φαρμακευτικών αγωγών, συνδυασμών και καθορισμένων δόσεων·

40. καλεί τις χώρες ΑΚΕ και την ΕΕ να ενισχύσουν τις προσπάθειες καταπολέμησης των πλαστών φαρμάκων μέσω της ενίσχυσης του αποτελεσματικού ελέγχου ποιότητας των φαρμακευτικών προϊόντων και υλικών, της ενίσχυσης της τελωνειακής και αστυνομικής συνεργασίας και της προώθησης μιας διεθνούς σύμβασης για την ποινικοποίηση της παραγωγής και της πώλησης πλαστών φαρμάκων·

41. καλεί τις χώρες ΑΚΕ να αναλάβουν δέσμευση για τη εφαρμογή της συνδυαστικής θεραπείας με βάση την αρτεμισινίνη (Artemisinin-based Combination Therapy — ACT) και να επισπεύσουν την έναρξή της, καθότι είναι, κατά κοινή ομολογία, η πιο αποτελεσματική θεραπεία για την ελονοσία· καλεί τους δωρητές να χρηματοδοτήσουν τα φάρμακα ACT και να στηρίξουν την αγορά, την προεπιλογή και την παρασκευή τους·

42. υπογραμμίζει τα κοινά συμφέροντα των ανεπτυγμένων και των αναπτυσσόμενων χωρών, για παράδειγμα όσον αφορά τον έλεγχο της αντοχής στα αντιβιοτικά και την εξεύρεση καλύτερων αντιιικών σκευασμάτων και εμβολίων κατά της ελονοσίας· επισημαίνει ότι η έρευνα για τις παραμελημένες νόσους μπορεί να προσφέρει θετικά αποτελέσματα που θα συμβάλουν στην κατανόηση άλλων ασθενειών: για παράδειγμα, η έρευνα όσον αφορά τα εμβόλια και την ανοσία μπορεί να βελτιώσει τις γνώσεις μας σχετικά με τις αλλεργικές διαταραχές οι οποίες ταλαιπωρούν αυξανόμενο αριθμό ανθρώπων στην Ευρώπη·

43. ζητεί την εφαρμογή του παγκόσμιου σχεδίου για την εξάλειψη της φυματίωσης και πιστεύει ότι είναι επείγουσα η ανάγκη για νέες, ταχείες διαγνωστικές εξετάσεις για τη φυματίωση, περιλαμβανομένης της ανθεκτικής σε πολλαπλά φάρμακα φυματίωσης, κατάλληλες για περιβάλλοντα με περιορισμένους πόρους, και απευθύνει επίσης έκκληση να ληφθούν μέτρα για να διασφαλιστεί ότι όλα τα υπό ανάπτυξη φάρμακα κατά της φυματίωσης ελέγχονται σε δοκιμές με ασθενείς ανθεκτικούς σε πολλαπλά φάρμακα·

44. πιστεύει ότι η μάστιγα του HIV/AIDS πρέπει να αντιμετωπιστεί μέσω της παροχής καθολικής πρόσβασης στην πρόληψη, τη θεραπεία και την περίθαλψη, περιλαμβανομένης της πρόσβασης σε αντιιικά φάρμακα και της εκούσιας προσέλευσης σε ιατρικές επισκέψεις και εξετάσεις, καθώς και μέσω ενισχυμένων προσπαθειών για την ανάπτυξη μικροβιοκτόνων και εμβολίων·

45. ζητεί από τη διεθνή κοινότητα των δωρητών να στηρίξει την ΠΟΥ και τη στρατηγική της για τη προληπτική χημειοθεραπεία στις προσπάθειές της να ενισχύσει την πρόσβαση σε κατάλληλες και αξιόπιστες προμήθειες ανθελμινθικών φαρμάκων υψηλής ποιότητας (αλβενδαζόλη, ιβερμεκτίνη, πραζικουναντέλη) με στόχο την πρόληψη και τη θεραπεία λοιμώξεων από παρασιτικούς σκώληκες, καθώς και για τη σύσταση μιας παγκόσμιας οργάνωσης για την προμήθεια φαρμάκων·

46. ζητεί από τις χώρες ΑΚΕ και την ΕΕ να δεσμευτούν ότι θα ενισχύσουν την περίθαλψη για όσους πάσχουν από ψυχικές ασθένειες και νευρολογικές διαταραχές και βλάβες, βελτιώνοντας την πρωτοβάθμια περίθαλψη και τη βασισμένη στην κοινότητα αποκατάσταση, ενισχύοντας παράλληλα την ευαισθητοποίηση του κοινού και των επαγγελματιών και καταπολεμώντας τον στιγματισμό και τις διακρίσεις·

47. πιστεύει ότι οι υπηρεσίες που είναι ικανές να διαγιγνώσκουν, να διαχειρίζονται και να θεραπεύουν παθήσεις όπως ο διαβήτης θα μπορούσαν να σώζουν πολλές ζωές και να περιορίζουν την αναπηρία, και συγκεκριμένα ότι πρέπει να επεκταθεί η πρόσβαση στην ινσουλίνη και στα φάρμακα και να συγκροτηθούν δίκτυα ειδικών και ατόμων ειδικευμένης κατάρτισης·

48. καλεί τις κυβερνήσεις των χωρών ΑΚΕ και την Επιτροπή να στηρίξουν τα προγράμματα πρόληψης και θεραπείας του μαιευτικού συριγγίου, περιλαμβανόμενης της επιβολής νόμων για τη νόμιμη ηλικία γάμου, της προώθησης της καθολικής πρόσβασης στη μαιευτική περίθαλψη και στην εκπαίδευση σχετικά με την αναπαραγωγική υγεία, καθώς και της κοινωνικής αποκατάστασης των κοριτσιών και των γυναικών μετά τη θεραπεία·

49. αναθέτει στους Συμπροέδρους της να διαβιβάσουν το παρόν ψήφισμα στο Συμβούλιο ΑΚΕ-ΕΕ, στην ΠΟΥ, στην Επιτροπή, στην Αφρικανική Ένωση, στην Παγκόσμια Τράπεζα και στο ΔΝΤ.

[1] Εγκρίθηκε από την Κοινοβουλευτική Συνέλευση Ίσης Εκπροσώπησης ΑΚΕ-ΕΕ, στις 22 Νοεμβρίου 2007, στο Κιγκάλι (Ρουάντα).

[2] Η ευρωπαϊκή κοινή αντίληψη για την ανάπτυξη, Μέρος I, Τμήμα 1, ΕΕ C 46, 24.2.2006.

[3] ΕΕ L 317 της 15.12.2000, σ. 3.

[4] ΕΕ L 287 της 28.10.2005, σ. 4.

[5] COM(2005) 132.

[6] COM(2002) 129, σ. 12.

[7] COM(2005) 642.

[8] http://www.who.int/whr/2006/whr06_en.pdf

[9] Ψήφισμα 59.24 της ΠΣΥ, της 27ης Μαΐου 2006.

[10] ΕΕ L 412 της 30.12.2006.

[11] ΕΕ C 120 της 30.4.2004, σ. 29.

[12] ΕΕ C 80 της 1.4.2005, σ. 23.

[13] ΕΕ C 192E της 17.8.2006, σ. 350.

[14] Δήλωση της Αμπούτζα για το HIV/AIDS, τη φυματίωση και άλλες παρεμφερείς λοιμώδεις νόσους, η οποία εγκρίθηκε στις 27 Απριλίου 2001.

--------------------------------------------------